title: Kommissionens gennemførelsesforordning (EU) 2018/784 af 29. maj 2018 om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet clothianidin (EØS-relevant tekst. )

text:
               30.5.2018

               DA

               Den Europæiske Unions Tidende

               L 132/35

         KOMMISSIONENS GENNEMFØRELSESFORORDNING (EU) 2018/784
   af 29. maj 2018
   om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstoffet clothianidin
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 21, stk. 3, artikel 49, stk. 2, og artikel 78, stk. 2, og
   ud fra følgende betragtninger:

               (1)

               Aktivstoffet clothianidin blev ved Kommissionens direktiv 2006/41/EF (2) optaget i bilag I til Rådets direktiv 91/414/EØF (3).

               (2)

               Aktivstoffer, der er opført i bilag I til direktiv 91/414/EØF, betragtes som godkendt i henhold til forordning (EF) nr. 1107/2009 og er opført i del A i bilaget til Kommissionens gennemførelsesforordning (EU) nr. 540/2011 (4).

               (3)

               Ved Kommissionens gennemførelsesforordning (EU) nr. 485/2013 (5) blev godkendelsesbetingelserne for aktivstoffet clothianidin ændret, og der blev stillet krav om, at ansøgeren fremlagde bekræftende oplysninger for så vidt angår:

                           a)

                           risikoen for andre bestøvere end honningbier

                           b)

                           risikoen for honningbier, der fouragerer i nektar eller pollen i efterfølgende afgrøder

                           c)

                           den potentielle optagelse via rødderne på blomstrende ukrudt

                           d)

                           risikoen for honningbier, der fouragerer på honningdug fra insekter

                           e)

                           den potentielle eksponering via guttation og den akutte og langsigtede risiko for kolonioverlevelse og -udvikling samt risikoen for biyngel som følge af en sådan eksponering

                           f)

                           den potentielle eksponering for afdrift af støv som følge af radsåning og den akutte og langsigtede risiko for kolonioverlevelse og -udvikling samt risikoen for biyngel som følge af en sådan eksponering

                           g)

                           den akutte og langsigtede risiko for kolonioverlevelse og -udvikling samt risikoen for honningbiers yngel som følge af indtagelse af kontamineret nektar og pollen.

               (4)

               I december 2014 fremsendte ansøgerne yderligere oplysninger vedrørende bier (dvs. honningbier, humlebier og solitære bier) til den rapporterende medlemsstat, Belgien, inden for den frist, der er fastsat for fremsendelse af oplysninger. De fremsendte opdaterede dossierer i marts 2015 og juni 2015.

               (5)

               Belgien vurderede de yderligere oplysninger, som ansøgerne havde fremlagt. Landet fremlagde den 31. august 2015 sin vurdering i form af et tillæg til udkastet til vurderingsrapport for de øvrige medlemsstater, Kommissionen og Den Europæiske Fødevaresikkerhedsautoritet (i det følgende benævnt »autoriteten«).

               (6)

               Kommissionen hørte autoriteten, der den 13. oktober 2016 fremlagde sin udtalelse om risikovurderingen for clothianidin (6). Autoriteten påviste, at der i forbindelse med de fleste afgrøder var en høj akut risiko for bier som følge af anvendelsen af plantebeskyttelsesmidler, der indeholder aktivstoffet clothianidin. Autoriteten påviste navnlig en høj akut risiko for bier for så vidt angår vintersæd, og en høj kronisk risiko for bier kan ikke udelukkes for så vidt angår sukkerroer. Der blev påvist en høj akut og en kronisk risiko ved indtagelsen af restkoncentrationer i kontamineret pollen eller nektar, eller en høj risiko kan ikke udelukkes i forbindelse med de fleste anvendelser på mark. Desuden blev der i forbindelse med alle anvendelser på mark påvist en kronisk og en høj risiko i efterfølgende afgrøder. For så vidt angår forstplanter havde ansøgerne ikke fremlagt data, og en risiko for bier kan derfor ikke udelukkes. Autoriteten påviste endvidere flere tilfælde af manglende data.

               (7)

               Den 11. februar 2015 indledte Kommissionen en undersøgelse af nye videnskabelige data, jf. betragtning 16 i gennemførelsesforordning (EU) nr. 485/2013, ved at give EFSA mandat til at organisere en åben indkaldelse af data. EFSA lancerede en åben indkaldelse af data, der blev afsluttet den 30. september 2015 (7).

               (8)

               Den 13. november 2015 anmodede Kommissionen EFSA om at fremlægge konklusioner vedrørende en opdateret risikovurdering for bier for så vidt angår anvendelsen af clothianidin som frøbehandlingsmiddel eller granulat ved at organisere en peerevaluering og under hensyntagen til de data, der var blevet indsamlet i forbindelse med den specifikke åbne indkaldelse af data, og eventuelle andre data fra undersøgelser, forskning og overvågningsaktiviteter, der er relevante for de pågældende anvendelser. Den 28. februar 2018 fremlagde autoriteten sin konklusion vedrørende peerevalueringen af den opdaterede vurdering af pesticidrisikoen for bier i forbindelse med anvendelsen af aktivstoffet clothianidin som frøbehandlingsmiddel og granulat (8). Ansøgerne fik mulighed for at fremsætte bemærkninger til denne konklusion. Ansøgerne fremsatte deres bemærkninger, som er blevet nøje gennemgået.

               (9)

               Udkastet til vurderingsrapport, tillægget til udkastet til vurderingsrapport og autoritetens konklusioner blev behandlet af medlemsstaterne og Kommissionen i Den Stående Komité for Planter, Dyr, Fødevarer og Foder, og behandlingen blev afsluttet den 27. april 2018 i form af et revideret tillæg til Kommissionens reviderede vurderingsrapport om clothianidin.

               (10)

               Kommissionen opfordrede ansøgerne til at fremsætte bemærkninger til det reviderede tillæg til den reviderede vurderingsrapport om clothianidin. Ansøgerne fremsatte deres bemærkninger, som er blevet nøje gennemgået.

               (11)

               Efter at have gennemgået de oplysninger, som ansøgerne fremsendte i 2014 og 2015, har Kommissionen konkluderet, at de yderligere bekræftende oplysninger, der stilles krav om ved gennemførelsesforordning (EU) nr. 485/2013, ikke er blevet fremlagt, og efter desuden at have taget de opdaterede risikovurderinger for bier i betragtning har Kommissionen konkluderet, at yderligere risici for bier ikke kan udelukkes, medmindre der indføres yderligere begrænsninger. I betragtning af behovet for at sikre et sikkerheds- og beskyttelsesniveau, der er i overensstemmelse med det høje niveau for beskyttelse af dyrs sundhed, der tilstræbes i Unionen, bør alle udendørs anvendelser forbydes. Anvendelsen af clothianidin bør derfor begrænses til permanente væksthuse, og der bør stilles krav om, at den deraf resulterende afgrøde forbliver i et permanent væksthus i hele sin livscyklus, således at den ikke genplantes udendørs.

               (12)

               Bilaget til gennemførelsesforordning (EU) nr. 540/2011 bør derfor ændres.

               (13)

               Under hensyntagen til risikoen for bier i forbindelse med behandlet frø bør markedsføring og anvendelse af frø, der er behandlet med plantebeskyttelsesmidler indeholdende clothianidin, være omfattet af samme begrænsninger som anvendelsen af clothianidin. Det bør derfor ikke være tilladt at markedsføre eller anvende frø, der er behandlet med plantebeskyttelsesmidler indeholdende clothianidin, undtagen hvis frøet kun påtænkes anvendt i permanente væksthuse og den deraf resulterende afgrøde forbliver i et permanent væksthus i hele sin livscyklus.

               (14)

               Medlemsstaterne bør have tilstrækkelig tid til at ændre eller tilbagekalde godkendelser af plantebeskyttelsesmidler, der indeholder clothianidin.

               (15)

               For plantebeskyttelsesmidler, der indeholder clothianidin, og for hvilke medlemsstaterne bevilger en afviklingsperiode i henhold til artikel 46 i forordning (EF) nr. 1107/2009, bør en sådan periode udløbe senest den 19. december 2018.

               (16)

               Forbuddet mod markedsføring og anvendelse af behandlet frø bør først gælde fra den 19. december 2018 for at sikre en tilstrækkelig overgangsperiode.

               (17)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Ændring af gennemførelsesforordning (EU) nr. 540/2011
   Del A i bilaget til gennemførelsesforordning (EU) nr. 540/2011 ændres som angivet i bilaget til nærværende forordning.
   Artikel 2
   Forbud mod markedsføring og anvendelse af behandlet frø
   Frø, der er behandlet med plantebeskyttelsesmidler indeholdende clothianidin, må ikke markedsføres eller anvendes, undtagen hvis:

               a)

               frøet kun påtænkes anvendt i permanente væksthuse, og

               b)

               den deraf resulterende afgrøde forbliver i et permanent væksthus i hele sin livscyklus.

         Artikel 3
   Overgangsforanstaltninger
   Om nødvendigt ændrer eller tilbagekalder medlemsstaterne i henhold til forordning (EF) nr. 1107/2009 eksisterende godkendelser af plantebeskyttelsesmidler, der indeholder clothianidin som aktivstof, senest den 19. september 2018.
   Artikel 4
   Afviklingsperiode
   En eventuel afviklingsperiode, som medlemsstaterne bevilger i henhold til artikel 46 i forordning (EF) nr. 1107/2009, skal være så kort som muligt og udløbe senest den 19. december 2018.
   Artikel 5
   Ændring af gennemførelsesforordning (EU) nr. 485/2013
   For så vidt angår frø, der er blevet behandlet med plantebeskyttelsesmidler indeholdende clothianidin, udgår artikel 2 i gennemførelsesforordning (EU) nr. 485/2013.
   Artikel 6
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

   Dog finder artikel 2 og 5 anvendelse fra den 19. december 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. maj 2018.

            På Kommissionens vegne

         Jean-Claude JUNCKER

            Formand

      (1)  EUT L 309 af 24.11.2009, s. 1.

      (2)  Kommissionens direktiv 2006/41/EF af 7. juli 2006 om ændring af Rådets direktiv 91/414/EØF for at optage clothianidin og pethoxamid som aktive stoffer (EUT L 187 af 8.7.2006, s. 24).

      (3)  Rådets direktiv 91/414/EØF af 15. juli 1991 om markedsføring af plantebeskyttelsesmidler (EFT L 230 af 19.8.1991, s. 1).

      (4)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

      (5)  Kommissionens gennemførelsesforordning (EU) nr. 485/2013 af 24. maj 2013 om ændring af gennemførelsesforordning (EU) nr. 540/2011 for så vidt angår godkendelsesbetingelserne for aktivstofferne clothianidin, thiamethoxam og imidacloprid og om forbud mod anvendelse og salg af frø, som er behandlet med plantebeskyttelsesmidler, der indeholder disse aktivstoffer (EUT L 139 af 25.5.2013, s. 12).

      (6)  Den Europæiske Fødevaresikkerhedsautoritet (EFSA), 2016. Conclusion on the peer review of the pesticide risk assessment for the active substance clothianidin in light of conﬁrmatory data submitted. EFSA Journal 2016;14(11):4606, 34 s. doi:10.2903/j.efsa.2016.4606.

      (7)  Den Europæiske Fødevaresikkerhedsautoritet (EFSA), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU. EFSA supporting publication 2015:EN-903. 8 s.

      (8)  Den Europæiske Fødevaresikkerhedsautoritet (EFSA), 2018. Conclusions on the peer review of the pesticide risk assessment for bees for the active substance clothianidin considering the uses as seed treatments and granules. EFSA Journal 2018;16(2):5177. 86 s.

      BILAG
      Teksten i kolonnen »Særlige bestemmelser« i række 121, clothianidin, i del A i bilaget til gennemførelsesforordning (EU) nr. 540/2011 affattes således:

         »DEL A
         Må kun tillades anvendt som insekticid, i permanente væksthuse eller til behandling af frø, der kun påtænkes anvendt i permanente væksthuse. Den deraf resulterende afgrøde skal forblive i et permanent væksthus i hele sin livscyklus.
         DEL B
         Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om clothianidin, særlig tillæg I og II, som færdigbehandlet i Den Stående Komité for Fødevarekæden og Dyresundhed den 27. januar 2006, samt konklusionerne i det reviderede tillæg til den reviderede vurderingsrapport om clothianidin, som færdigbehandlet i Den Stående Komité for Planter, Dyr, Fødevarer og Foder den 27. april 2018.
         Ved denne samlede vurdering skal medlemsstaterne være særligt opmærksomme på:

                     —

                     risikoen for grundvandet

                     —

                     risikoen for bier og humlebier, der er sat ud med henblik på bestøvning i permanente væksthuse

                     —

                     eksponeringen af bier via indtagelse af kontamineret vandt fra de permanente væksthuse.

               Medlemsstaterne skal sikre, at frø kun bejdses på professionelle frøbehandlingsanlæg. Disse anlæg anvender de bedste tilgængelige teknikker med henblik på at sikre, at der frigives så lidt støv som muligt under anvendelse på frø, under oplagring og transport.
         Anvendelsesbetingelserne skal omfatte risikobegrænsende foranstaltninger, hvis det er relevant.«


title: Kommissionens gennemførelsesforordning (EU) 2018/787 af 25. maj 2018 om tarifering af visse varer i den kombinerede nomenklatur

text:
                  31.5.2018

                  DA

                  Den Europæiske Unions Tidende

                  L 134/1

            KOMMISSIONENS GENNEMFØRELSESFORORDNING (EU) 2018/787
      af 25. maj 2018
      om tarifering af visse varer i den kombinerede nomenklatur
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
      ud fra følgende betragtninger:

                  (1)

                  For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

                  (2)

                  Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                  (3)

                  Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                  (4)

                  Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                  (5)

                  Foranstaltningerne i denne forordning er i overensstemmelse med udtalelse fra Toldkodeksudvalget —

            VEDTAGET DENNE FORORDNING:
      Artikel 1
      De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
      Artikel 2
      Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
      Artikel 3
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 25. maj 2018.

               På Kommissionens vegne

               For formanden

            Stephen QUEST

               Generaldirektør

               Generaldirektoratet for Beskatning og Toldunion

         (1)  EUT L 269 af 10.10.2013, s. 1.

         (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

         BILAG

                     Varebeskrivelse

                     Tarifering
                     (KN-kode)

                     Begrundelse

                     (1)

                     (2)

                     (3)

                     En vare (såkaldt »ortose med snørebånd«) bestående af flere dele af tekstilmateriale, der er syet sammen. Varen har åbninger til hælen og tæerne og er sømmet omkring åbningerne og kanterne. Overlæderet lukkes sammen over en tunge af trikotagestof. De andre tekstildele består af adskillige lag elastisk trikotagestof.
                     En plade af elastisk plast er fastgjort til tekstilmaterialet og er kun delvis synlig på varens yderside. Plastpladen løber ned omkring sålen og har snørebåndshuller langs varens overlæder og snørebåndskroge langs skaftet, således at varen kan spændes fast omkring foden og læggen med tekstilsnørebånd.
                     Plastpladen giver varen en vis stabilitet. Den er ikke desto mindre fleksibel, og når snørebåndene spændes, presser den mod foden og læggen.
                     Varen er beregnet til, at brugeren har den på inde i en sko og anvender den som en ankelbandage i tilfælde af forstuvning eller kontusion i anklen, læsioner i ledbånd eller forstrakte eller ustabile ledbånd samt til at forhindre disse skader. Den kan dog ikke fuldstændigt forhindre en specifik bevægelse af den defekte kropsdel.
                     Den fremmer genoptræning til fuld vægtbærende evne efter operationer.
                     Se billeder (*1)

                     6307 90 10

                     Tarifering i henhold til almindelig tariferingsbestemmelse 1, 3 c) og 6 vedrørende den kombinerede nomenklatur og teksten til KN-kode 6307 , 6307 90  og 6307 90 10 .
                     Varen kan ikke tilpasses til en patients særlige handikap, men har flere anvendelsesområder. Den ligner en simpel tekstilbandage, der vikles omkring et led og strammes omkring visse dele for at lægge pres, der understøtter heling eller forhindrer yderligere skader, og sikre, at der ikke foretages utilsigtede, ubevidste refleksbevægelser (se også de forklarende bemærkninger til Den Europæiske Unions kombinerede nomenklatur til underpos. 9021 10 10 , andet afsnit).
                     Varens objektive egenskaber adskiller den dermed ikke fra almindelige støtter til almindelig brug, navnlig på grundlag af dens materialer (fleksible materialer), funktionsmetode (pres ved fastspænding) eller tilpasningsevne til en patients særlige handikap (jf. desuden bestemmelse 6 til kapitel 90 og dom af 7. november 2002, Lohmann og Medi Bayreuth, forenede sager C-260/00 til C-263/00, ECLI:EU:C:2002:637, præmis 39 og 45).
                     Ydermere kan varen ikke tariferes som en »ortopædisk artikel« under KN-kode 9021 10 10 , da den på grund af sin elasticitet ikke fuldstændigt kan forhindre en specifik bevægelse af den defekte kropsdel for at undgå yderligere skader (se også forklarende bemærkninger til den kombinerede nomenklatur til underpos. 9021 10 10 , andet afsnit). F.eks. skulle varen i tilfælde af forstrukne ledbånd gøre det umuligt at bøje ankelledet, selv når der løbes eller springes. Tekstilmaterialet og det fleksible plastmateriale, som varen består af, kan dog ikke bære kroppens vægt i løb.
                     Det ønskede pres skyldes både plasten og tekstilmaterialet. Dermed er begge materialer lige vigtige i henhold til den almindelige tariferingsbestemmelse 3 b) vedrørende den kombinerede nomenklatur, og varen henføres under den position, som har det højeste nummer blandt de positioner, der i lige grad kan komme i betragtning (pos. 3926  og 6307 ).
                     Varen skal derfor tariferes under KN-kode 6307 90 10  som »andre konfektionerede tekstilvarer«.

            (*1)  Billederne er kun vejledende.


title: Kommissionens gennemførelsesforordning (EU) 2018/788 af 30. maj 2018 om ændring af gennemførelsesforordning (EU) 2017/1993 om indførelse af en endelig antidumpingtold på importen af visse åben mesh-stoffer af glasfibre med oprindelse i Folkerepublikken Kina som udvidet til også at omfatte importen af visse åben mesh-stoffer af glasfibre afsendt fra Indien, Indonesien, Malaysia, Taiwan og Thailand, uanset om varen er angivet med oprindelse i disse lande eller ej, efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036

text:
               31.5.2018

               DA

               Den Europæiske Unions Tidende

               L 134/5

         KOMMISSIONENS GENNEMFØRELSESFORORDNING (EU) 2018/788
   af 30. maj 2018
   om ændring af gennemførelsesforordning (EU) 2017/1993 om indførelse af en endelig antidumpingtold på importen af visse åben mesh-stoffer af glasfibre med oprindelse i Folkerepublikken Kina som udvidet til også at omfatte importen af visse åben mesh-stoffer af glasfibre afsendt fra Indien, Indonesien, Malaysia, Taiwan og Thailand, uanset om varen er angivet med oprindelse i disse lande eller ej, efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 11, stk. 4, og artikel 13, stk. 4, og
   ud fra følgende betragtninger:
   1.   GÆLDENDE FORANSTALTNINGER

               (1)

               Rådet indførte ved gennemførelsesforordning (EU) nr. 791/2011 (2) en restantidumpingtold på 62,9 % på importen af visse åben mesh-stoffer af glasfibre med oprindelse i Folkerepublikken Kina. Efter en antiomgåelsesundersøgelse i henhold til grundforordningens artikel 13 blev disse foranstaltninger ved Rådets gennemførelsesforordning (EU) nr. 1371/2013 (3) senere udvidet til også at omfatte import afsendt fra Indien og Indonesien, uanset om varen er angivet med oprindelse i Indien og Indonesien eller ej (»de udvidede foranstaltninger«). Ved samme forordning blev en indisk eksporterende producent fritaget for disse udvidede foranstaltninger. Senere blev en anden indisk eksporterende producent også fritaget for de udvidede foranstaltninger ved Kommissionens gennemførelsesforordning (EU) 2015/1507 (4).

               (2)

               Efter en antiomgåelsesundersøgelse i henhold til grundforordningens artikel 13 blev antidumpingforanstaltningerne udvidet til også at omfatte Malaysia (5), Taiwan og Thailand (6).

               (3)

               De gældende foranstaltninger er en antidumpingtold indført ved Kommissionens gennemførelsesforordning (EU) 2017/1993 (7) efter en udløbsundersøgelse, der bekræftede, at foranstaltningerne ville blive opretholdt.

         2.   ANMODNING OM FORNYET UNDERSØGELSE

               (4)

               Europa-Kommissionen (»Kommissionen«) modtog efterfølgende en anmodning om fritagelse for antidumpingforanstaltningerne vedrørende importen af den undersøgte vare med oprindelse i Folkerepublikken Kina udvidet til også at omfatte import afsendt fra Indien, uanset om varen er angivet med oprindelse i Indien eller ej, i henhold til grundforordningens artikel 11, stk. 4, og artikel 13, stk. 4.

               (5)

               Anmodningen blev indgivet den 26. januar 2017 af SPG Glass Fibre PVT. LTD (»ansøgeren«), der er en eksporterende producent af den undersøgte vare i Indien (»det pågældende land«). Anmodningen var begrænset til muligheden for at opnå fritagelse for de udvidede foranstaltninger, for så vidt angår ansøgeren.

               (6)

               Kommissionen undersøgte de beviser, der var fremlagt af ansøgeren, og fandt dem tilstrækkelige til at berettige indledningen af en undersøgelse i henhold til grundforordningens artikel 11, stk. 4, og artikel 13, stk. 4. Kommissionen indledte derfor en undersøgelse den 1. september 2017 og offentliggjorde Kommissionens gennemførelsesforordning (EU) 2017/1514 (8) i Den Europæiske Unions Tidende.

               (7)

               Derudover pålagde Kommissionen i henhold til artikel 3 i gennemførelsesforordning (EU) 2017/1514 toldmyndighederne at træffe de nødvendige foranstaltninger til at registrere import af den undersøgte vare afsendt fra Indien og produceret og solgt til eksport til Unionen af ansøgeren, jf. grundforordningens artikel 14, stk. 5.

         3.   DEN UNDERSØGTE VARE

               (8)

               Den undersøgte vare i den nuværende undersøgelse er åben mesh-stoffer af glasfibre med en cellestørrelse på mere end 1,8 mm i både længde og bredde og med en vægt på mere end 35 g pr. m2, med undtagelse af glasfiberskiver, med oprindelse i Folkerepublikken Kina eller afsendt fra Indien, uanset om varen er angivet med oprindelse i Indien eller ej (»den undersøgte vare«), i øjeblikket henhørende under KN-kode ex 7019 51 00 og ex 7019 59 00.

         4.   UNDERSØGELSE

   a)   Undersøgelsesperiode

               (9)

               Rapporteringsperioden omfattede perioden fra den 1. juli 2016 til den 30. juni 2017. Der blev indsamlet data fra og med den undersøgelsesperiode, som førte til de udvidede foranstaltninger (den 1. april 2012 til den 31. marts 2013), frem til udgangen af rapporteringsperioden (»den nuværende undersøgelsesperiode«).

               (10)

               Kommissionen underrettede officielt EU-erhvervsgrenen, ansøgeren og den indiske regering om, at der ville blive indledt en fornyet undersøgelse. Interesserede parter blev opfordret til at tilkendegive deres synspunkter og blev underrettet om muligheden for at anmode om en høring. Der blev ikke modtaget nogen bemærkninger, og der var heller ingen interesserede parter, der anmodede om en høring med Kommissionen.

               (11)

               Kommissionen sendte et spørgeskema til ansøgeren og modtog en besvarelse inden for den fastsatte frist. Kommissionen indhentede og efterprøvede på stedet alle de oplysninger, som er nødvendige til den fornyede undersøgelse. Der blev gennemført et kontrolbesøg hos ansøgeren i Mumbai og Umbergaon i Indien.

         b)   Ansøgeren

               (12)

               Ansøgeren er SPG Glass Fibre PVT. LTD, som er en eksporterende producent af den undersøgte vare i Indien.

         c)   Resultaterne af undersøgelsen

               (13)

               Kommissionen undersøgte, om betingelserne for at indrømme en fritagelse i henhold til grundforordningens artikel 11, stk. 4, og artikel 13, stk. 4, var opfyldt.

               (14)

               Undersøgelsen bekræftede, at ansøgeren ikke havde eksporteret den undersøgte vare til Unionen i undersøgelsesperioden for den antiomgåelsesundersøgelse, der førte til de udvidede foranstaltninger, dvs. perioden fra den 1. april 2012 til den 31. marts 2013.

               (15)

               Undersøgelsen bekræftede, at ansøgeren ikke var forretningsmæssigt forbundet med nogen kinesiske eksportører eller producenter, der var omfattet af antidumpingforanstaltningerne.

               (16)

               Endvidere bekræftede undersøgelsen, at ansøgeren virkelig er producent af den undersøgte vare og ikke involveret i omgåelsespraksis. Ansøgeren er en integreret producent, der køber indenlandsk producerede glaskugler til produktionen af glasfibre, og som anvender sidstnævnte som råmateriale til åben mesh-stoffer. Den færdige vare er efterfølgende blevet solgt på hjemmemarkedet på ikke-sporadisk vis. Da ansøgeren har til hensigt at eksportere sine varer, er der for nylig foretaget eksport til lande uden for Den Europæiske Union.

               (17)

               Undersøgelsen bekræftede, at ansøgeren ikke købte den undersøgte færdige vare fra Folkerepublikken Kina med henblik på videresalg eller omladning til Unionen.

               (18)

               Ansøgeren var også i stand til at frembringe skriftligt bevis af en kontraktligt bindende karakter, der indeholdt en forpligtelse til at sende den undersøgte vare til en kunde i Unionen. Der har endnu ikke fundet faktiske forsendelser sted, eftersom det er blevet gensidigt aftalt at afvente resultatet af denne undersøgelse, før forsendelserne igangsættes.

               (19)

               Ovenstående resultater blev fremlagt for ansøgeren og EU-erhvervsgrenen, som fik lejlighed til at fremsætte bemærkninger. Ansøgeren bemærkede, at denne var enig i Kommissionens konklusioner.

               (20)

               I sine bemærkninger til fremlæggelsen af oplysninger gjorde EU-erhvervsgrenen indsigelse mod fritagelsen. EU-erhvervsgrenen gav især udtryk for tvivl med hensyn til den integrerede karakter af SPG's produktion samt konstateringen af, at råmaterialerne ikke var af kinesisk oprindelse. EU-erhvervsgrenen anfægtede også SPG's hensigt om selv at producere glasfibrene, da dette ville omfatte en forældet smelteproces med uoverkommeligt høje energiomkostninger. EU-erhvervsgrenen klagede over, at det ikke var muligt i det offentlige dossier at imødegå disse bekymringer, navnlig med hensyn til de tidligere registrerede data.

               (21)

               Kommissionen tilføjede en forklarende note til det offentlige dossier, der bekræfter, at SPG's indkøb af garn og forgarn af glasfibre af type C fra Kina blev erstattet af SPG's egen produktion af glasfibre fra glaskugler, indkøbt i Indien, fra og med 2016, hvor de relevante maskiner blev erhvervet, hvilket dermed gjorde SPG til en integreret producent af den pågældende vare. Disse kendsgerninger og den tilhørende stigning i energiomkostningerne blev bekræftet under kontrolbesøget. Det er dog ikke muligt på baggrund af resultaterne at bedømme hensigtsmæssigheden af produktionsprocessen. EU-erhvervsgrenens påstande blev derfor afvist.

         d)   Konklusioner

               (22)

               I overensstemmelse med de resultater, der er beskrevet i betragtning 13-18, konkluderer Kommissionen, at ansøgeren opfylder betingelserne for at blive indrømmet en fritagelse i henhold til grundforordningens artikel 11, stk. 4, og artikel 13, stk. 4, og bør føjes til listen over virksomheder, der er fritaget for den antidumpingtold, der blev indført ved gennemførelsesforordning (EU) 2017/1993.

               (23)

               Fritagelsen for de udvidede foranstaltninger, som importen af den undersøgte vare fremstillet af ansøgeren indrømmes, jf. grundforordningens artikel 13, stk. 4, er fortsat gyldig på betingelse af, at det af den endelige konstatering af de faktiske omstændigheder fremgår, at fritagelsen er berettiget. Skulle andet fremgå af nye umiddelbare beviser, kan Kommissionen indlede en undersøgelse for at fastslå, om det er berettiget at trække fritagelsen tilbage.

               (24)

               Fritagelsen for de udvidede foranstaltninger vedrørende importen af den undersøgte vare fremstillet af ansøgeren indrømmes på grundlag af konklusionerne i denne fornyede undersøgelse. Denne fritagelse omfatter derfor alene importen af den undersøgte vare afsendt fra Indien og fremstillet af ovennævnte specifikke juridiske enhed. Import af den undersøgte vare, der er fremstillet af enhver anden virksomhed, som ikke specifikt er nævnt i artikel 1, stk. 3, i gennemførelsesforordning (EU) 2017/1993 ved navn, herunder enheder, der er forretningsmæssigt forbundet med de specifikt nævnte, bør ikke nyde godt af fritagelsen og bør være omfattet af den resttold, der blev indført ved nævnte forordning.

               (25)

               Gennemførelsesforordning (EU) 2017/1993 bør ændres, så SPG Glass Fibre PVT. LTD medtages i forordningens artikel 1, stk. 3.

               (26)

               For at blive omfattet af fritagelsen bør en faktura, der opfylder visse krav, fremlægges for toldmyndighederne. Det bemærkes, at samme krav er gældende for Montex Glass Fibre Industries Pvt. Ltd og for Pyrotek India Pvt. Ltd. Disse virksomheder er allerede blevet indrømmet en fritagelse for de gældende foranstaltninger. Da denne betingelse ikke var medtaget i gennemførelsesforordning (EU) 2017/1993, korrigeres denne udeladelse ved denne forordning.

         5.   UDVALGSKRAV

               (27)

               Denne forordning er i overensstemmelse med udtalelsen fra det udvalg, der er nedsat i medfør af artikel 15, stk. 1, i forordningen (EU) 2016/1036 —

         VEDTAGET DENNE FORORDNING:
   Artikel 1
   Gennemførelsesforordning (EU) 217/1993 foretager følgende ændringer:

               1)

               Artikel 1, stk. 3, affattes således:
               »3.   Den endelige antidumpingtold på import med oprindelse i Folkerepublikken Kina, jf. stk. 2, udvides til også at omfatte import af samme åben mesh-stoffer afsendt fra Indien og Indonesien, uanset om varen er angivet med oprindelse i Indien og Indonesien eller ej (Taric-kode 7019510014, 7019510015, 7019590014 og 7019590015), med undtagelse af varer produceret af Montex Glass Fibre Industries Pvt. Ltd (Taric-tillægskode B942), Pyrotek India Pvt. Ltd (Taric-tillægskode C051) og SPG GLASS FIBRE PVT. LTD (Taric-tillægskode C205), import af samme åben mesh-stoffer afsendt fra Malaysia, uanset om varen er angivet med oprindelse i Malaysia eller ej (Taric-kode 7019510011 og 7019590011), og import af samme åben mesh-stoffer afsendt fra Taiwan og Thailand, uanset om varen er angivet med oprindelse i Taiwan og Thailand eller ej (Taric-kode 7019510012, 7019510013, 7019590012 og 7019590013).
               Anvendelsen af den fritagelse, der indrømmes Montex Glass Fibre Industries Pvt. Ltd, Pyrotek India Pvt. Ltd og SPG Glass Fibre PVT. LTD, er betinget af, at der for medlemsstaternes toldmyndigheder fremlægges en gyldig handelsfaktura, der overholder kravene i bilag II til nærværende forordning. Hvis en sådan faktura ikke fremlægges, finder den ved stk. 1 indførte antidumpingtold anvendelse.«

               2)

               Teksten i bilaget til nærværende forordning tilføjes som bilag II.

         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 30. maj 2018.

            På Kommissionens vegne

         Jean-Claude JUNCKER

            Formand

      (1)  EUT L 176 af 30.6.2016, s. 21.

      (2)  Rådets gennemførelsesforordning (EU) nr. 791/2011 af 3. august 2011 om indførelse af en endelig antidumpingtold og om endelig opkrævning af den midlertidige antidumpingtold på importen af visse åben mesh-stoffer af glasfibre med oprindelse i Folkerepublikken Kina (EUT L 204 af 9.8.2011, s. 1).

      (3)  Rådets gennemførelsesforordning (EU) nr. 1371/2013 af 16. december 2013 om udvidelse af den endelige antidumpingtold, der er indført ved gennemførelsesforordning (EU) nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Indien og Indonesien, uanset om varen er angivet med oprindelse i Indien og Indonesien (EUT L 346 af 20.12.2013, s. 20).

      (4)  Kommissionens gennemførelsesforordning (EU) 2015/1507 af 9. september 2015 om ændring af Rådets gennemførelsesforordning (EU) nr. 1371/2013 om udvidelse af den endelige antidumpingtold på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Indien, uanset om varen er angivet med oprindelse i Indien eller ej (EUT L 236 af 10.9.2015, s. 1).

      (5)  Rådets gennemførelsesforordning (EU) nr. 672/2012 af 16. juli 2012 om udvidelse af den endelige antidumpingtold, der er indført ved gennemførelsesforordning (EU) nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Malaysia, uanset om varen er angivet med oprindelse i Malaysia eller ej (EUT L 196 af 24.7.2012, s. 1).

      (6)  Rådets gennemførelsesforordning (EU) nr. 21/2013 af 10. januar 2013 om udvidelse af den endelige antidumpingtold, der er indført ved gennemførelsesforordning (EU) nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Taiwan og Thailand, uanset om varen er angivet med oprindelse i Taiwan og Thailand eller ej (EUT L 11 af 16.1.2013, s. 1).

      (7)  Kommissionens gennemførelsesforordning (EU) 2017/1993 af 6. november 2017 om indførelse af en endelig antidumpingtold på importen af visse åben mesh-stoffer af glasfibre med oprindelse i Folkerepublikken Kina som udvidet til også at omfatte importen af visse åben mesh-stoffer af glasfibre afsendt fra Indien, Indonesien, Malaysia, Taiwan og Thailand, uanset om varen er angivet med oprindelse i disse lande eller ej, efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036 (EUT L 288 af 7.11.2017, s. 4).

      (8)  Kommissionens gennemførelsesforordning (EU) 2017/1514 af 31. august 2017 om indledning af en fornyet undersøgelse af Rådets gennemførelsesforordning (EU) nr. 1371/2013 (om udvidelse af den endelige antidumpingtold, der er indført ved gennemførelsesforordning (EU) nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Indien og Indonesien, uanset om varen er angivet med oprindelse i Indien og Indonesien) med henblik på at fastslå, om en indisk eksporterende producent kan indrømmes fritagelse for disse foranstaltninger ved at ophæve antidumpingtolden for importen fra denne eksporterende producent og indføre registrering af importen fra samme eksporterende producent (EUT L 226 af 1.9.2017, s. 1).

      BILAG
      »
            BILAG II
            Den gyldige handelsfaktura, der er omhandlet i artikel 1, skal indeholde en erklæring underskrevet af en af de ansatte i den enhed, der har udstedt handelsfakturaen, og være udformet på følgende måde:

                        1.

                        Navn og stilling for den ansatte i den enhed, der har udstedt handelsfakturaen.

                        2.

                        Følgende erklæring:
                        »Undertegnede bekræfter, at den (mængde) af (den pågældende vare), der er solgt til eksport til Den Europæiske Union, og som er omfattet af denne faktura, er fremstillet af (virksomhedens navn og adresse) (Taric-tillægskode) i (det pågældende land). Jeg erklærer, at oplysningerne i denne faktura er fuldstændige og korrekte.«

                        3.

                        Dato og underskrift

                  «


title: Kommissionens gennemførelsesforordning (EU) 2018/791 af 31. maj 2018 om ændring af forordning (EF) nr. 690/2008 om anerkendelse af beskyttede zoner, som er udsat for særlige plantesundhedsrisici i Fællesskabet

text:
                  1.6.2018

                  DA

                  Den Europæiske Unions Tidende

                  L 136/1

            KOMMISSIONENS GENNEMFØRELSESFORORDNING (EU) 2018/791
      af 31. maj 2018
      om ændring af forordning (EF) nr. 690/2008 om anerkendelse af beskyttede zoner, som er udsat for særlige plantesundhedsrisici i Fællesskabet
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 2, stk. 1, litra h),
      under henvisning til anmodning fra Finland, Grækenland, Irland, Italien, Litauen, Malta, Portugal, Slovakiet, Slovenien, Sverige og Det Forenede Kongerige, og
      ud fra følgende betragtninger:

                  (1)

                  Ved Kommissionens forordning (EF) nr. 690/2008 (2) blev visse medlemsstater og visse områder i medlemsstater anerkendt som beskyttede zoner med hensyn til visse skadegørere. I nogle tilfælde blev anerkendelsen kun indrømmet i en begrænset periode for at give de berørte medlemsstater mulighed for at fremlægge al nødvendig dokumentation for, at de pågældende skadegørere ikke forekommer i den berørte medlemsstat eller det berørte område, eller for at afslutte indsatsen for at udrydde den pågældende skadegører. Der er siden sket en væsentlig udvikling i plantesundhedssituationen i visse beskyttede zoner i nogle medlemsstater.

                  (2)

                  Finlands område blev anerkendt som permanent beskyttet zone med hensyn til Bemisia tabaci Genn. (europæiske populationer). Finland anmodede om en tilbagekaldelse af denne status som beskyttet zone pga. en utilstrækkelig grad af økonomisk vækst og plantesundhedsmæssige fordele. Finland bør derfor ikke længere anerkendes som beskyttet zone med hensyn til Bemisia tabaci Genn (europæiske populationer).

                  (3)

                  Azorerne i Portugal blev anerkendt som beskyttet zone med hensyn til Globodera pallida (Stone) Behrens, Globodera rostochiensis (Wollenweber) Behrens og Rhynchophorus ferrugineus (Olivier) indtil den 30. april 2018. Af yderligere oplysninger fra Portugal fremgår det, at Azorernes område fortsat er frit for disse skadegørere. Derfor bør Azorerne anerkendes som beskyttet zone med hensyn til disse skadegørere uden tidsmæssig begrænsning.

                  (4)

                  Irland og Det Forenede Kongerige har anmodet om, at henholdsvis Irland og Nordirland anerkendes som beskyttet zone med hensyn til Liriomyza huidobrensis (Blanchard) og Liriomyza trifolii (Burgess). På grundlag af undersøgelser gennemført siden 2011 i Irland og siden 2012 i Nordirland har Irland og Det Forenede Kongerige indsendt dokumentation for, at den pågældende skadegører ikke forekommer på deres områder, til trods for at skadegøreren har gunstige betingelser for at etablere sig der. Det er dog nødvendigt at gennemføre yderligere undersøgelser. Disse undersøgelser bør endvidere overvåges af eksperter under Kommissionens myndighed. Derfor bør Irland og Nordirland i Det Forenede Kongerige anerkendes som beskyttet zone med hensyn til Liriomyza huidobrensis og Liriomyza trifolii indtil den 30. april 2020.

                  (5)

                  Irlands, Maltas og Det Forenede Kongeriges områder blev anerkendt som beskyttet zone med hensyn til Paysandisia archon (Burmeister) indtil den 30. april 2018. Af yderligere oplysninger fra Irland, Malta og Det Forenede Kongerige fremgår det, at deres områder fortsat er frie for skadegøreren. Derfor bør Det Forenede Kongerige, Irland og Malta anerkendes som beskyttet zone med hensyn til Paysandisia archon uden tidsmæssig begrænsning.

                  (6)

                  Irlands og Det Forenede Kongeriges områder blev anerkendt som beskyttet zone med hensyn til Rhynchophorus ferrugineus (Olivier) indtil den 30. april 2018. Af yderligere oplysninger fra Irland og Det Forenede Kongerige fremgår det, at deres områder fortsat er frie for skadegøreren. Derfor bør Irland, Malta og Det Forenede Kongerige anerkendes som beskyttet zone med hensyn til Rhynchophorus ferrugineus uden tidsmæssig begrænsning.

                  (7)

                  Det Forenede Kongeriges område blev anerkendt som beskyttet zone med hensyn til Thaumetopoea pityocampa Denis & Schiffermüller og »Candidatus Phytoplasma ulmi' indtil den 30. april 2018. Af yderligere oplysninger fra Det Forenede Kongerige fremgår det, at dets område fortsat er frit for disse skadegørere. Derfor bør Det Forenede Kongerige anerkendes som beskyttet zone med hensyn til Thaumetopoea pityocampa Denis & Schiffermüller og »Candidatus Phytoplasma ulmi' uden tidsmæssig begrænsning.

                  (8)

                  Det Forenede Kongeriges område, med undtagelse af visse lokale administrative områder, blev anerkendt som beskyttet zone med hensyn til Thaumetopoea processionea L. indtil den 30. april 2018. Det Forenede Kongerige har indsendt oplysninger, som viser, at Thaumetopoea processionea L. nu er etableret i de lokale administrative områder Barking and Dagenham, Basildon, Basingstoke and Dene, Bexley, Bracknell Forest, Brentwood, Broxbourne, Castle Point, Chelmsford, Chiltem, Crawley, Dacorum, Dartford, East Hertfordshire, Enfield, Epping Forest, Gravesham, Greenwich, Harlow, Hart, Havering, Hertsmere, Horsham, Littlesford, Medway, Mid Sussex, Mole Valley, Newham, North Hertfordshire, Redbridge, Reigate and Banstead, Rushmoor, Sevenoaks, South Bedfordshire, South Bucks, St Albans, Surrey Heath, Tandridge, Three Rivers, Thurrock, Tonbridge and Malling, Waltham Forest, Watford, Waverley, Welwyn Hatfield, Windsor and Maidenhead, Wokingham og Wycombe. Disse områder bør derfor ikke længere anerkendes som del af den beskyttede zone i Det Forenede Kongerige og føjes til listen over lokale administrative områder, der udelukkes fra det beskyttede område. Disse oplysninger viser også, at resten af Det Forenede Kongeriges område, der blev anerkendt som beskyttet zone med hensyn til Thaumetopoea processionea L, fortsat synes at være frit for skadegøreren. Det er dog nødvendigt at gennemføre yderligere undersøgelser. Disse undersøgelser bør overvåges yderligere af eksperter under Kommissionens myndighed. Derfor bør anerkendelsen af Det Forenede Kongerige, med undtagelse af visse lokale administrative områder, som beskyttet zone med hensyn til Thaumetopoea processionea L, forlænges indtil den 30. april 2020.

                  (9)

                  Sicilien i Italien blev anerkendt som permanent beskyttet zone med hensyn til Erwinia amylovora (Burr.) Winsl. et al. Italien har indsendt dokumentation for, at Erwinia amylovora (Burr.) Winsl. et al. nu er etableret i kommunerne Cesarò (provinsen Messina), Maniace, Bronte, Adrano (provinsen Catania) og Centuripe, Regalbuto og Troina (provinsen Enna) på Sicilien. Kommunerne Cesarò (provinsen Messina), Maniace, Bronte, Adrano (provinsen Catania) og Centuripe, Regalbuto og Troina (provinsen Enna) bør derfor ikke længere anerkendes som en del af den beskyttede zone på Sicilien i Italien med hensyn til Erwinia amylovora (Burr.) Winsl. et al.

                  (10)

                  Visse dele af Italiens område blev endvidere anerkendt som beskyttet zone med hensyn til Erwinia amylovora (Burr.) Winsl. et al.indtil den 30. april 2018. Italien har indsendt dokumentation for, at Erwinia amylovora (Burr.) Winsl. et al. nu er etableret i provinserne Parma and Piacenza, som er de eneste resterende dele af Emilia-Romagna, der er anerkendt som en beskyttet zone med hensyn til Erwinia amylovora (Burr.) Winsl. et al. Emilia-Romagna bør derfor ikke længere anerkendes som del af den beskyttede zone i Italien. Dokumentationen viser også, at resten af Italiens område, der blev anerkendt som beskyttet zone med hensyn til Erwinia amylovora (Burr.) Winsl. et al. indtil den 30. april 2018, fortsat synes at være frit for skadegøreren. Det er dog nødvendigt at gennemføre yderligere undersøgelser. Disse undersøgelser bør endvidere overvåges af eksperter under Kommissionens myndighed. Derfor bør Italiens område, der blev anerkendt som beskyttet zone med hensyn til Erwinia amylovora (Burr.) Winsl. et al. indtil den 30. april 2018, med undtagelse af visse provinser, herunder Parma og Piacenza i Emilia-Romagna, kun anerkendes som beskyttet zone med hensyn til Erwinia amylovora (Burr.) Winsl. et al. indtil den 30. april 2020.

                  (11)

                  Nordirland, med undtagelse af visse landsbyer (townlands), blev anerkendt som en del af den beskyttede zone i Det Forenede Kongerige med hensyn til Erwinia amylovora (Burr.) Winsl. et al. Det Forenede Kongerige har indsendt dokumentation for, at Erwinia amylovora (Burr.) Winsl. et al. nu også forekommer i andre dele af Nordirland, og har anmodet om tilbagekaldelse af status som beskyttet zone for hele det nordirske område. Nordirland bør derfor ikke længere anerkendes som en del af den beskyttede zone i Det Forenede Kongerige med hensyn til Erwinia amylovora (Burr.) Winsl. et al.

                  (12)

                  Irlands, Litauens, Sloveniens og Slovakiets territorier, med undtagelse af visse områder, blev anerkendt som beskyttet zone med hensyn til Erwinia amylovora (Burr.) Winsl. et al indtil den 30. april 2018. Af yderligere oplysninger fra Irland, Litauen, Slovenien og Slovakiet fremgår det, at sporadiske og isolerede udbrud af denne skadegører i visse dele af den beskyttede zone enten er blevet udryddet eller er under udryddelse, og at resten af området fortsat er frit for skadegøreren. Oplysningerne viser tillige, at ingen af udryddelserne af udbrud hidtil har taget mere end to år. Det er dog nødvendigt at gennemføre yderligere undersøgelser. Disse undersøgelser bør endvidere overvåges af eksperter under Kommissionens myndighed. Derfor bør Irlands, Litauens, Sloveniens og Slovakiets territorier, bortset fra visse områder, anerkendes som beskyttede zoner med hensyn til Erwinia amylovora (Burr.) Winsl. et al. indtil den 30. april 2020.

                  (13)

                  Det Forenede Kongeriges område blev anerkendt som beskyttet zone med hensyn til Xanthomonas arboricola pv. pruni (Smith) Vauterin et al indtil den 30. april 2018. Af yderligere oplysninger fra Det Forenede Kongerige fremgår det, at sporadiske og isolerede udbrud af denne skadegører i nogle dele af den beskyttede zone enten er blevet udryddet eller er under udryddelse, og at resten af dets område fortsat er frit for skadegøreren. Oplysningerne viser tillige, at ingen af udryddelserne af udbrud hidtil har taget mere end to år. Det er dog nødvendigt at fortsætte udryddelsesbestræbelsene og gennemføre yderligere undersøgelser. Disse undersøgelser bør endvidere overvåges af eksperter under Kommissionens myndighed. Derfor bør anerkendelsen af Det Forenede Kongerige som beskyttet zone med hensyn til Xanthomonas arboricola pv. pruni (Smith) Vauterin et al. forlænges indtil den 30. april 2020.

                  (14)

                  Det Forenede Kongeriges område blev anerkendt som beskyttet zone med hensyn til Ceratocystis platani (J.M. Walter) Engelbr. & T.C. Harr. indtil den 30. april 2018. Af yderligere oplysninger fra Irland fremgår det, at dets område fortsat er frit for skadegøreren. Derfor bør Irland anerkendes som beskyttet zone med hensyn til skadegøreren uden tidsmæssig begrænsning.

                  (15)

                  Nordirland i Det Forenede Kongerige blev anerkendt som beskyttet zone med hensyn til Gremmeniella abietina (Lag.) Morelet. Det Forenede Kongerige har indsendt dokumentation for, at Gremmeniella abietina (Lag.) Morelet nu er etableret i Nordirland. Nordirland bør derfor ikke længere anerkendes som beskyttet zone med hensyn til Gremmeniella abietina (Lag.) Morelet.

                  (16)

                  Grækenlands område, med undtagelse af visse regionale enheder, blev anerkendt som beskyttet zone med hensyn til Citrus tristeza-virus (europæiske stammer). Grækenland har indsendt dokumentation for, at Citrus tristeza-virus (europæiske stammer) nu er etableret i de regionale enheder Arta og Lakonia. De regionale enheder Arta og Lakonia bør derfor ikke længere anerkendes som en del af den beskyttet zone i Grækenland med hensyn til Citrus tristeza-virus (europæiske stammer).

                  (17)

                  Sveriges område blev anerkendt som beskyttet zone med hensyn til tomatmosaikvisnesygevirus. Sverige anmodede om en tilbagekaldelse af denne status som beskyttet zone pga. en utilstrækkelig grad af fortsat økonomisk udbytte. Sverige bør derfor ikke længere anerkendes som beskyttet zone med hensyn til tomatmosaikvisnesygevirus ..

                  (18)

                  Af hensyn til klarheden bør hele bilaget til forordning (EF) nr. 690/2008 erstattes.

                  (19)

                  Forordning (EF) nr. 690/2008 bør derfor ændres.

                  (20)

                  Da visse områder er blevet anerkendt som beskyttede zoner i henhold til forordning (EF) nr. 690/2008 indtil den 30. april 2018, bør nærværende forordning finde anvendelse fra den 1. maj 2018 for at sikre retlig kontinuitet og for at undgå handelsforstyrrelser.

                  (21)

                  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

            VEDTAGET DENNE FORORDNING:
      Artikel 1
      Bilag I til forordning (EF) nr. 690/2008 erstattes af teksten i bilaget til nærværende forordning.
      Artikel 2
      Denne forordning træder i kraft dagen efter offentliggørelsen i Den Europæiske Unions Tidende.
      Den anvendes fra den 1. maj 2018.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 31. maj 2018.

               På Kommissionens vegne

            Jean-Claude JUNCKER

               Formand

         (1)  EFT L 169 af 10.7.2000, s. 1.

         (2)  Kommissionens forordning (EF) nr. 690/2008 af 4. juli 2008 om anerkendelse af beskyttede zoner, som er udsat for særlige plantesundhedsrisici i Fællesskabet (EUT L 193 af 22.7.2008, s. 1).

         BILAG
         Bilag I til forordning (EF) nr. 690/2008 affattes således:
         »
               BILAG I

                  Zoner i EF, der anerkendes som »beskyttede zoner« for så vidt angår de skadegørere, som er anført ud for disse

                           Skadegørere

                           Beskyttede zoner:

                     a)   Insekter, mider og nematoder på alle udviklingsstadier

                                       1.

                                          Anthonomus grandis (Boh.)

                           Grækenland, Spanien (Andalusien, Catalonien, Extremadura, Murcia, Valencia)

                                       2.

                                          Bemisia tabaci Genn. (europæiske populationer)

                           Irland, Portugal (Azorerne, Beira Interior, Beira Litoral, Entre Douro e Minho og Trás-os-Montes), Sverige, Det Forenede Kongerige

                                       3.

                                          Cephalcia
                                          lariciphila (Klug.)

                           Irland, Det Forenede Kongerige (Nordirland, Isle of Man og Jersey)

                                       3.1.

                                          Daktulosphaira vitifoliae (Fitch)

                           Cypern

                                       4.

                                          Dendroctonus micans Kugelan

                           Irland, Grækenland, Det Forenede Kongerige (Nordirland, Isle of Man og Jersey)

                                       4.1.

                                          Dryocosmus kuriphilus Yasumatsu

                           Irland og Det Forenede Kongerige

                                       5.

                                          Gilpinia hercyniae (Hartig)

                           Irland, Grækenland, Det Forenede Kongerige (Nordirland, Isle of Man og Jersey)

                                       6.

                                          Globodera pallida (Stone) Behrens

                           Letland, Portugal (Azorerne), Slovenien, Slovakiet, Finland

                                       6.1.

                                          Globodera rostochiensis (Wollenweber) Behrens

                           Portugal (Azorerne)

                                       7.

                                          Gonipterus scutellatus Gyll.

                           Grækenland, Portugal (Azorerne)

                                       8.

                                          Ips amitinus Eichhof

                           Irland, Grækenland, Det Forenede Kongerige

                                       9.

                                          Ips cembrae Heer

                           Irland, Grækenland, Det Forenede Kongerige (Nordirland og Isle of Man)

                                       10.

                                          Ips duplicatus Sahlberg

                           Irland, Grækenland, Det Forenede Kongerige

                                       11.

                                          Ips sexdentatus Bőrner

                           Irland, Cypern, Det Forenede Kongerige (Nordirland og Isle of Man)

                                       12.

                                          Ips typographus Heer

                           Irland og Det Forenede Kongerige

                                       13.

                                          Leptinotarsa decemlineata Say

                           Irland, Spanien (Ibiza og Menorca), Cypern, Malta, Portugal (Azorerne og Madeira), Finland (distrikterne Åland, Häme, Kymi, Pirkanmaa, Satakunta, Turku, Uusimaa), Sverige (Blekinge len, Gotlands len, Hallands len, Kalmar len og Skåne), Det Forenede Kongerige

                                       14.

                                          Liriomyza bryoniae (Kaltenbach)

                           Irland, Det Forenede Kongerige (Nordirland)

                                       14.01.

                                          Liriomyza huidobrensis (Blanchard)

                           Irland (indtil den 30. april 2020), Det Forenede Kongerige (Nordirland) (indtil den 30. april 2020)

                                       14.02

                                          Liriomyza trifolii (Burgess)

                           Irland (indtil den 30. april 2020), Det Forenede Kongerige (Nordirland) (indtil den 30. april 2020)

                                       14.1.

                                          Paysandisia archon (Burmeister)

                           Irland, Malta, Det Forenede Kongerige

                                       14.2.

                                          Rhynchophorus ferrugineus (Olivier)

                           Irland, Portugal (Azorerne), Det Forenede Kongerige

                                       15.

                                          Sternochetus mangiferae Fabricius

                           Spanien (Granada og Malaga), Portugal (Alentejo, Algarve og Madeira)

                                       15.1.

                                          Thaumetopoea pityocampa Denis & Schiffermüller

                           Det Forenede Kongerige

                                       16.

                                          Thaumetopoea processionea L.

                           Irland, Det Forenede Kongerige (undtagen de lokale administrative områder i Barking og Dagenham, Barnet, Basildon, Basingstoke and Dene, Bexley, Bracknell Forest, Brent, Brentwood, Bromley, Broxbourne, Camden, Castle Point, Chelmsford, Chiltem, City of London, City of Westminster, Crawley, Croydon, Dacorum, Dartford, Ealing, East Hertfordshire, Elmbridge District, Enfield, Epping Forest, Epsom and Ewell District, Gravesham, Greenwich, Guildford, Hackney, Hammersmith & Fulham, Haringey, Harlow, Harrow, Hart, Havering, Hertsmere, Hillingdon, Horsham, Hounslow, Islington, Kensington & Chelsea, Kingston upon Thames, Lambeth, Lewisham, Littlesford, Medway, Merton, Mid Sussex, Mole Valley, Newham, North Hertfordshire, Reading, Redbridge, Reigate and Banstead, Richmond Upon Thames, Runnymede District, Rushmoor, Sevenoaks, Slough, South Bedfordshire, South Bucks, South Oxfordshire, Southwark, Spelthorne District, St Albans, Sutton, Surrey Heath, Tandridge, Three Rivers, Thurrock, Tonbridge and Malling, Tower Hamlets, Waltham Forest, Wandsworth, Watford, Waverley, Welwyn Hatfield, West Berkshire, Windsor and Maidenhead, Woking, Wokingham og Wycombe) (indtil den 30. april 2020)

                     b)   Bakterier

                                       01.

                                       »Candidatus Phytoplasma ulmi«

                           Det Forenede Kongerige

                                       1.

                                          Curtobacterium flaccumfaciens pv. flaccumfaciens (Hedges) Col.

                           Grækenland, Spanien

                                       2.

                                          Erwinia amylovora (Burrill) Winslow et al.

                                       —

                                       Estland, Spanien (undtagen de selvstyrende regioner Andalusien, Aragonien, Castilla la Mancha, Castilla y León, Extremadura, den selvstyrende region Madrid, Murcia, Navarra og Rioja, provinsen Guipuzcoa (Baskerlandet), comarcas Garrigues, Noguera, Pla D'Urgell, Segrià og Urgell i provinsen Lleida (den selvstyrende region Catalonien), og kommunerne Alborache og Turís i provinsen Valencia og comarcas L'Alt Vinalopó og El Vinalopó Mitjà i provinsen Alicante (Comunidad Valenciana)), Frankrig (Korsika), Italien (Abruzzo, Basilicata, Calabria, Campania, Lazio, Liguria, Marche, Molise, Piemonte (undtagen kommunerne Busca, Centallo og Tarantasca i provinsen Cuneo), Sardinien, Sicilien (undtagen kommunerne Cesaro (provinsen Messina), Maniace, Bronto, Adrano (provinsen Catania) og Centuripe, Regalbuto og Troina (provinsen Enna), Toscana, Umbrien, Valle d'Aosta) Letland, Portugal, Finland, Det Forenede Kongerige (Isle of Man, Kanaløerne),

                                       —

                                       og indtil den 30. april 2020, Irland (undtagen byen Galway), Italien (Puglia, Lombardia (undtagen provinserne Milano, Mantua, Sondrio og Varese), Veneto (undtagen provinserne Rovigo og Venezia, kommunerne Barbona, Boara Pisani, Castelbaldo, Masi, Piacenza d'Adige, S. Urbano og Vescovana i provinsen Padova og området syd for hovedvej A4 i provinsen Verona)), Litauen (undtagen kommunerne Babtai og Kėdainiai (regionen Kaunas)), Slovenien (undtagen regionerne Gorenjska, Koroška, Maribor og Notranjska og kommunerne Lendava og Renče-Vogrsko (syd for hovedvej H4)), Slovakiet (undtagen distriktet Dunajská Streda, Hronovce og Hronské Kľačany (distriktet Levice), Dvory nad Žitavou (dsitriktet Nové Zámky), Málinec (distriktet Poltár), Hrhov (distriktet Rožňava), Veľké Ripňany (distriktet Topoľčany), Kazimír, Luhyňa, Malý Horeš, Svätuše og Zatín (distriktet Trebišov))

                                       3.

                                          Xanthomonas arboricola pv. pruni (Smith) Vauterin et al.

                           Det Forenede Kongerige (indtil den 30. april 2020)

                     c)   Svampe

                                       01.

                                          Ceratocystis platani (J.M.Walter) Engelbr. & T.C.Harr.

                           Irland og Det Forenede Kongerige

                                       02.

                                          Cryphonectria parasitica (Murrill) Barr.

                           Tjekkiet, Irland, Sverige, Det Forenede Kongerige

                                       1.

                                          Glomerella gossypii Edgerton

                           Grækenland

                                       2.

                                          Gremmeniella abietina (Lag.) Morelet

                           Irland

                                       3.

                                          Hypoxylon mammatum (Wahlenberg) J. Miller

                           Irland, Det Forenede Kongerige (Nordirland)

                     d)   Virus og viruslignende organismer

                                       1.

                                       Bedenekrosenervebaandsvirus

                           Irland, Frankrig (Bretagne), Portugal (Azorerne), Finland, Det Forenede Kongerige (Nordirland)

                                       3.

                                       Citrus tristeza-virus (europæiske stammer)

                           Grækenland (undtagen de regionale enheder Argolida, Arta, Chania og Lakonia), Malta, Portugal (undtagen Algarve, Madeira og distriktet Odemira i Alentejo)

                                       4.

                                       Grapevine Flavescene dorée MLO

                           Tjekkiet, Frankrig (Alsace, Champagne-Ardenne, Picardie (departementet Aisne), Île-de-France (kommunerne Citry, Nanteuil-sur-Marne og Saâcy-sur-Marne) og Lorraine)), Italien (Puglia, Sardinia og Basilicata)

                     «


title: Kommissionens gennemførelsesforordning (EU) 2018/815 af 1. juni 2018 om forlængelse af overgangsperioderne for kapitalgrundlagskrav vedrørende eksponeringer mod centrale modparter i Europa-Parlamentets og Rådets forordning (EU) nr. 575/2013 og (EU) nr. 648/2012 (EØS-relevant tekst.)

text:
               4.6.2018

               DA

               Den Europæiske Unions Tidende

               L 137/3

         KOMMISSIONENS GENNEMFØRELSESFORORDNING (EU) 2018/815
   af 1. juni 2018
   om forlængelse af overgangsperioderne for kapitalgrundlagskrav vedrørende eksponeringer mod centrale modparter i Europa-Parlamentets og Rådets forordning (EU) nr. 575/2013 og (EU) nr. 648/2012
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 497, stk. 3, og
   ud fra følgende betragtninger:

               (1)

               For at undgå forstyrrelser på de internationale finansmarkeder og for ikke at straffe institutter ved at pålægge dem højere kapitalgrundlagskrav i forbindelse med anerkendelsen af eksisterende centrale modparter (CCP'er) i tredjelande fastsættes der ved artikel 497, stk. 2, i forordning (EU) nr. 575/2013 en overgangsperiode, i hvilken tredjelands-CCP'er, hos hvem institutter, der er etableret i Unionen, clearer transaktioner, af de pågældende institutter kan betragtes som kvalificerende centrale modparter.

               (2)

               Forordning (EU) nr. 575/2013 ændrede Europa-Parlamentets og Rådets forordning (EU) nr. 648/2012 (2) for så vidt angår en række input til beregning af institutternes kapitalgrundlagskrav vedrørende eksponeringer mod tredjelands-CCP'er. I henhold til artikel 89, stk. 5a, i forordning (EU) nr. 648/2012 skal visse tredjelands-CCP'er i en begrænset periode indberette det totale beløb af initialmargenen, som de har modtaget fra clearingmedlemmerne. Denne overgangsperiode afspejler den periode, der er fastsat i artikel 497, stk. 2, i forordning (EU) nr. 575/2013.

               (3)

               Begge overgangsperioder skulle udløbe den 15. juni 2014.

               (4)

               Ved artikel 497, stk. 3, i forordning (EU) nr. 575/2013 tillægges Kommissionen beføjelse til at vedtage en gennemførelsesretsakt med henblik på i undtagelsestilfælde at forlænge overgangsperioden vedrørende kapitalgrundlagskrav med seks måneder. Denne forlængelse bør også gælde tidsfristerne i artikel 89, stk. 5a, i forordning (EU) nr. 648/2012. Disse overgangsperioder er senest blevet forlænget til den 15. juni 2018 ved Kommissionens gennemførelsesforordning (EU) 2017/2241 (3).

               (5)

               Af de CCP'er, der er etableret i tredjelande, og som indtil nu har ansøgt om anerkendelse henhold til artikel 25 i forordning (EU) nr. 648/2012, er 32 CCP'er allerede blevet anerkendt af Den Europæiske Værdipapir- og Markedstilsynsmyndighed. De resterende CCP'er fra tredjelande venter stadig på anerkendelse, og anerkendelsesprocessen vil ikke være afsluttet inden den 15. juni 2018. Hvis overgangsperioden ikke forlænges, vil institutter etableret i Unionen (eller deres datterselskaber etableret uden for Unionen), som har eksponeringer for de resterende CCP'er fra tredjelande, opleve betydelige stigninger i kapitalgrundlagskravene for disse eksponeringer, hvilket potentielt kunne medføre, at disse institutter måtte trække sig tilbage som direkte deltagere i sådanne CCP'er, eller at de, i det mindste midlertidigt, måtte ophøre med at levere clearingtjenesteydelser til disse institutters kunder og dermed forårsage alvorlige forstyrrelser på de markeder, hvor disse CCP'er udøver aktiviteter.

               (6)

               Derfor vil det behov for at undgå forstyrrelser af markeder uden for Unionen, som førte til de foregående forlængelser af overgangsperioden, der er omhandlet i artikel 497, stk. 2, i forordning (EU) nr. 575/2013, fortsat gøre sig gældende efter udløbet af den forlængelse af overgangsperioden, der er omhandlet i gennemførelsesforordning (EU) 2017/2241. Med en yderligere forlængelse af overgangsperioden burde institutter etableret i Unionen (eller datterselskaber heraf etableret uden for Unionen) kunne undgå en væsentlig skærpelse af kapitalgrundlagskravet som følge af en uafsluttet anerkendelsesproces for CCP'er, som på en holdbar og lettilgængelig måde leverer den særlige form for clearingtjenester, som institutter etableret i Unionen (eller datterselskaber heraf etableret uden for Unionen) kræver. Det er derfor passende at forlænge overgangsperioderne med yderligere seks måneder.

               (7)

               Denne forordning bør træde i kraft før den 16. juni 2018, således at det sikres, at de gældende overgangsperioder forlænges, før de udløber. En senere ikrafttrædelse kan føre til forstyrrelser for CCP'er, for de markeder, på hvilke de udøver aktiviteter, og for institutter, som har eksponeringer for disse CCP'er.

               (8)

               Foranstaltningerne i denne forordning er i overensstemmelse med udtalelse fra Det Europæiske Bankudvalg —

         VEDTAGET DENNE FORORDNING:
   Artikel 1
   15-månedersperioderne i henholdsvis artikel 497, stk. 2, i forordning (EU) nr. 575/2013 og i artikel 89, stk. 5a, andet afsnit, i forordning (EU) nr. 648/2012, som senest forlænget ved gennemførelsesforordning (EU) 2017/2241, forlænges med yderligere 6 måneder indtil den 15. december 2018.
   Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. juni 2018.

            På Kommissionens vegne

         Jean-Claude JUNCKER

            Formand

      (1)  EUT L 176 af 27.6.2013, s. 1.

      (2)  Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (EUT L 201 af 27.7.2012, s. 1).

      (3)  Kommissionens gennemførelsesforordning (EU) 2017/2241 af 6. december 2017 om forlængelse af overgangsperioderne for kapitalgrundlagskrav vedrørende eksponeringer mod centrale modparter i Europa-Parlamentets og Rådets forordning (EU) nr. 575/2013 og forordning (EU) nr. 648/2012 (EUT L 322 af 7.12.2017, s. 27).